Durban-man deur kapers doodgeskietArgieffoto (Foto: imgkid.com) Maj. Thulani Zwane, woordvoerder van die polisie, het gesê die voorval het omstreeks 19:00 plaasgevind. Twee gewapende kapers het probeer om die man se bakkie te kaap, maar hy het homself teëgesit en weggery. Die kapers het op hom geskiet terwyl hy weggery het. Hy kon daarin slaag om ŉ entjie in Lotusweg af te ry, voordat hy die pad verlaat en in ŉ hekpaal vasgery het. Chris Botha, woordvoerder van Netcare 911, het gesê toe paramedici op die toneel opdaag, het hulle die man gevind waar hy bo-oor die stuurwiel lê. Hy het ŉ skietwond aan sy bors gehad en was reeds dood toe die nooddienste opdaag. Zwane het gesê die twee kapers het gevlug. Speurders was tot laat gisteraand op die toneel.